ထိုးမုန့်

ထိုးမုန့် သည် မြန်မာ့ရိုးရာ အချိုပွဲ စားစရာမုန့်တစ်ခု ဖြစ်သည်။ ထိုးမုန့်ကို ကောက်ညှင်းဆန်အပါအဝင် စပျစ်သီးခြောက်၊ သီဟိုဠ်စေ့၊ အုန်းသီးကြော်တို့ဖြင့် ပြုလုပ်ထားသည်။ ထိုးမုန့်နှင့် အလားတူသော မြန်မာ့ရိုးရာ အခြားမုန့်များမှာ မုန့်ကုလားမဲနှင့် ပုသိမ်ဟလဝါတို့ ဖြစ်ကြသည်။ ထိုးမုန့်ကို မန္တလေးမြို့မှ အဓိကပြုလုပ်ပြီး မန္တလေးမြို့၏ ထင်ရှားသော လက်ဆောင်မုန့်တစ်ခု ဖြစ်သည်။

ဇာစ်မြစ်
မြေဒူးမင်းခေါ် ဆင်ဖြူရှင်မင်းသည် အယုဒ္ဓယကို အောင်မြင်သောအခါ ယင်းမှ လက်မှုပညာသည်များ ပါလာခဲ့ရာ ရွှေပန်းထိုးခြင်းအတတ်သာမက မုန့်ပဲသရေစာလုပ်နည်း အတတ်ပညာများပါ ရောက်ရှိလာခဲ့သည်။ ထို့ကြောင့် ထိုးမုန့်၊ ဆနွင်းမကင်း၊ မာဆကပ် ကဲ့သို့သော မန္တလေးမှ နာမည်ကြီးမုန့်များသည် အယုဒ္ဓယဇာစ်မြစ်များဖြစ်၍ မန္တလေး၏ မြက်ဖျားရပ်ခေါ်သော ရပ်ကွက်မှ စတင်ပြုလုပ်ခဲ့ကြသည်။ မြက်ဖျားရပ်သည် အယုဒ္ဓယသားများ အခြေချခဲ့သောနေရာဖြစ်သည်။ ထို့ကြောင့် ထိုးမုန့် ဇာစ်မြစ်မှာ အယုဒ္ဓယဖြစ်၍ ထိုးမုန့်အစမှာ မြက်ဖျားရပ်ဟုဆိုနိုင်သည်။ ယခုအခါ ထိုးမုန့်မှာ မြန်မာ့သရေစာအဖြစ် လုံးလုံးလျားလျားပြောင်းလဲသွားခဲ့ပြီဖြစ်သည်။

ကိုးကား

Category:အချိုပွဲများ
Category:မြန်မာ အစားအသောက်